KOMISSION TIEDONANTO EUROOPAN PARLAMENTILLE JA NEUVOSTOLLE - Sukupuolten tasa-arvoa koskeva puitestrategia - Työohjelma vuodeksi 2003 {SEC(2003) 137}

I - Johdanto

Tässä asiakirjassa esitetään kolmas sukupuolten tasa-arvoa koskevaan yhteisön puitestrategiaan [1] liittyvä vuotuinen työohjelma, johon sisältyvät komission vuodeksi 2003 suunnittelemat toimet sukupuolten tasa-arvon edistämiseksi kaikilla politiikan aloilla. Tiedonannossa esitetään ensisijaiset toimet, joilla komissio edistää tasa-arvopolitiikkaa kaikilla aloilla. Sitä täydentää komission valmisteluasiakirja [SEC(2003) 137], jossa kuvataan yksityiskohtaisesti kussakin pääosastossa ja yksikössä toteutettavia toimia, joilla edistetään naisten ja miesten tasa-arvoa, myös valtavirtaistamismenetelmää. Näillä toimilla tuetaan tässä tiedonannossa esitettyjen ensisijaisten toimien toteuttamista.

[1] Komission tiedonanto Euroopan parlamentille, neuvostolle, talous- ja sosiaalikomitealle ja alueiden komitealle - Kohti sukupuolten tasa-arvoa koskevaa yhteisön puitestrategiaa (2001-2005), KOM(2000) 335 lopullinen.

Komission yksiköt laativat yhdessä vuosittaisen työohjelman, ja työohjelmaan sisältyviä toimia käytetään tulosindikaattoreina. Edistystä ja saavutuksia seuraa yhtäläisiä mahdollisuuksia käsittelevä komission jäsenten ryhmä [2], jota tukee yksiköiden välinen tasa-arvoa käsittelevä ryhmä. Saavutuksista raportoidaan tasa-arvoasioiden tulostaulukossa [3].

[2] http://europa.eu.int/comm/ employment_social/equ_opp/strategy/com_group_en.html

[3] http://europa.eu.int/comm/ employment_social/equ_opp/index_en.htm "Gender Scoreboard"

Aiempien kahden työohjelman laatimisesta ja seurannasta saadut kokemukset osoittavat, että kyseessä on tuloksekas toimintamalli.

Tämänkertainen työohjelma sijoittuu sukupuolten tasa-arvoa koskevan yhteisön puitestrategian (2001-2005) puoliväliin, jolloin tehdään tarkempi tutkimus edistymisestä tasa-arvoperiaatteen toteuttamisessa Euroopan komission eri yksiköissä, myös arviointi vaikutuksista resursseihin (henkilöstöön ja rahoitukseen).

II - Tasa-arvoa koskevan vuoden 2002 työohjelman täytäntöönpanon arviointi

Tässä asiakirjassa tuodaan esiin joitakin vuoden 2002 saavutuksia, joiden perusteella on asetettu ensisijaiset tavoitteet vuodeksi 2003. Yleisesti kuitenkin voidaan todeta, että tasa-arvonäkökohtien valtavirtaistaminen vaikuttaa tulevan esiin vain niiden pääosastojen ja yksikköjen toiminnassa, joissa tasa-arvoperiaate on sisällytetty toteutettavan politiikan oikeusperustaan ja/tai joissa naisten työllisyys kyseisellä toiminta-alalla on korkea. Muilla politiikan aloilla vaikuttaa siltä, että valtavirtaistamista ei ole otettu vakavasti huomioon olennaisena osana parempaa politiikan suunnittelua, täytäntöönpanoa ja arviointia.

Vuoden 2002 toimissa keskityttiin kolmeen ensisijaiseen alaan:

- Arvioitiin sukupuolivaikutuksia valituilla politiikan aloilla, joilla tähän mennessä ei ole sovellettu tasa-arvon valtavirtaistamistoimia

- Kerättiin sukupuolittain eriytettyjä tietoja järjestelmällisesti ja käytettiin näitä tietoja indikaattoreiden kehittämiseen

- Lisättiin tietoisuutta ja järjestettiin koulutusta tasa-arvoon liittyvistä aiheista komission yksiköiden kaikilla tasoilla.

Komission yksiköt valitsivat useita uusia politiikan aloja, joihin tasa-arvonäkökohtia voitaisiin soveltaa vuonna 2002. (Täydellinen arvio kaikkia politiikan aloja koskevine laajempine tietoineen sisällytetään tasa-arvoasioiden tulostaulukkoon, joka lisätään verkkosivulle maaliskuussa 2003.)

- Yritystoiminnan pääosasto teki - työohjelmansa mukaisesti - tutkimuksen, jolla pyrittiin selvittämään jäsenvaltioiden toimia naisyrittäjyyden edistämiseksi EU:ssa ja EFTA-/ETA-maissa. Tutkimuksen päätulokset ja valikoima hyviä toimintatapoja esitellään maaliskuussa 2003 pidettävässä eurooppalaisessa foorumissa. Tulevissa toimissa keskitytään EU:n jäsenvaltioissa ja ehdokasmaissa kartoitettujen hyvin toimintatapojen vaihtoon ja levitykseen.

- Naisten asemaa kalastusalalla 15 jäsenvaltiossa koskeva tutkimus saatiin päätökseen vuonna 2002. Tähän perustuen vuoden 2003 alussa järjestetään konferenssi naisten asemasta kalastusalalla kokemusten ja hyvien toimintatapojen vaihtamiseksi ja edistettävien esikuva-aloitteiden kartoittamiseksi.

- Tasa-arvon valtavirtaistaminen rakennerahastoissa on hyvä esimerkki eri komission yksiköiden tiiviistä yhteistyöstä, johon tässä tapauksessa ovat osallistuneet aluepolitiikan, työllisyyden ja sosiaaliasioiden, maatalouden, kalastuksen sekä koulutuksen ja kulttuurin pääosastot. Rakennerahastoja käsittelevän yksiköiden välisen ryhmän puitteissa perustettiin jäsenvaltioiden virkamiehistä ja komission yksiköistä koostuva temaattinen työryhmä, jonka tehtävänä on koordinoida tasa-arvoon liittyviä toimia ja analysoida rakennerahastoihin liittyviä erityisiä kysymyksiä. Vuoden 2002 päätapahtuma oli kolmas eurooppalainen seminaari aiheesta naisten ja miesten yhtäläiset mahdollisuudet rakennerahastoissa. Tarkoituksena on myös hyväksyä vuoden 2002 loppuun mennessä komission tiedonanto "Tasa-arvon valtavirtaistamisen toteuttaminen rakennerahastojen ohjelma-asiakirjoissa ohjelmakaudella 2000-2006".

- Tasa-arvoa käsittelevän yksiköiden välisen työryhmän yhteyteen on perustettu ulkosuhteita käsittelevä alaryhmä, jossa on edustajia ulkosuhteiden, kehitysyhteistyön, kaupan, laajentumisasioiden ja työllisyyden ja sosiaaliasioiden pääosastosta sekä EuropeAid-yhteistyötoimistosta ja humanitaarisen avun toimistosta. Alaryhmä on laatimassa katsausta nykyisestä politiikasta, esimerkiksi ulkosuhteiden alalla annetun kolmen tiedonannon täytäntöönpanotilanteesta (sukupuolten tasa-arvon huomioon ottaminen kehitysyhteistyössä, naiset konfliktien ehkäisyssä ja EU:n tehtävä ihmisoikeuksien ja demokratian edistämisessä).

- Kehitysyhteistyön pääosasto on ottanut edellä mainitussa alaryhmässä koordinoijan aseman ulkosuhteiden pääosastolta asioissa, jotka liittyvät tasa-arvonäkökohtien sisällyttämiseen ulkosuhteisiin. Ryhmä kokoontuu säännöllisesti vaihtamaan kokemuksia ja keskustelemaan menetelmistä ja välineistä täytäntöönpanon vahvistamiseksi.

- Kehitysyhteistyön pääosasto on osallistunut tasa-arvoa koskeviin innovatiivisiin aloitteisiin, jotka liittyvät kauppasuhteisiin (kestävän kehityksen vaikutusten arviointi), yritysten sosiaaliseen vastuuseen sekä perustyönormeihin ja työsuhteisiin. Tavoitteena on ottaa tasa-arvo huomioon aloilla, joilla sitä ei ole aiemmin tarkasteltu.

- Osana Euroopan työllisyysstrategian arviointia tehtiin Eurobarometri-kysely niiden poliittisten päättäjien keskuudessa, jotka vastaavat työllisyyttä koskevien kansallisten toimintasuunnitelmien laatimisesta ja/tai täytäntöönpanosta. Tavoitteena oli kerätä tietoa välineistä, joita jäsenvaltioissa käytetään tasa-arvonäkökohtien valtavirtaistamiseen, ja päättäjien mielipiteitä valtavirtaistamisen käsitteestä ja sen sisällyttämisestä kansalliseen työllisyyspolitiikkaan. Lisäksi työllisyyskomitean indikaattoreita käsittelevä alaryhmä pyrki parantamaan tasa-arvoa koskevia indikaattoreita, joiden avulla seurataan, miten jäsenvaltiot ovat panneet täytäntöön työllisyyden suuntaviivojen neljännen pilarin.

Edistystä on saavutettu myös tiedonkeruun ja sukupuolittain eriteltyjen indikaattoreiden alalla:

- Rakenneindikaattoreita koskevassa komission tiedonannossa todettiin, että indikaattoreiden erittelyä sukupuolen mukaan olisi pidettävä yleisenä periaatteena, ja erittely laajennettiin koskemaan kymmentä rakenneindikaattoria.

- Eurostat ja OECD ovat eritelleet sukupuolen mukaan tiedot luonnontiedettä ja teknologiaa koskevissa indikaattoritaulukoissa (MSTI) tutkimuksen ja kehittämisen alalla. Vuoden 2002 lopusta lähtien on saatavilla selkeitä ja yhdenmukaistettuja deskriptiivisiä tietoja naisten osuudesta luonnontieteiden alalla.

- Lisäksi Eurostat on käynnistänyt hankkeen, jossa jatketaan lastenhoitoa koskevien tilastojen kehittämistä, ja julkaissut useita tasa-arvoon liittyviä raportteja (Statistics in Focus) sekä Panorama-julkaisun naisten ja miesten elämästä Euroopassa [4].

[4] ISBN 92-894-3568-2.

- Euroopan koulutusjärjestelmien konkreettisia tulevaisuuden tavoitteita koskevassa raportissa tasa-arvon valtavirtaistamista koskeva indikaattori on erityisenä toiminta-alana.

Tietoisuuden lisäämisen ja koulutuksen alalla on toteutettu seuraavia toimia:

- Henkilöstön ja hallinnon pääosasto sisällytti lokakuussa 2002 yhdenvertaisia mahdollisuuksia koskevan esittelyn johdantokurssiin, joka järjestetään uusille komission virkamiehille.

- Työllisyyden ja sosiaaliasioiden pääosasto sisällytti tasa-arvonäkökohtien valtavirtaistamista koskevan osion uusille työntekijöille järjestettävään johdantokurssiin.

- Työllisyyden ja sosiaaliasioiden pääosasto järjesti seminaarin, johon osallistui myös jäsenvaltioiden virkamiehiä ja jossa käsiteltiin valtavirtaistamisperiaatteen kehittämistä sosiaalisen osallisuuden edistämistä koskevassa prosessissa. Seminaarissa vaihdettiin hyviä toimintatapoja ja keskusteltiin siitä, miten tasa-arvonäkökohdat voitaisiin ottaa huomioon haasteiden tunnistamisessa sekä köyhyyden ja sosiaalisen syrjäytymisen torjumiseen tähtäävän politiikan laatimisessa, toteuttamisessa, seurannassa ja arvioinnissa. Erityishuomiota kiinnitettiin tasa-arvon edistämistä koskeviin institutionaalisiin mekanismeihin.

- Naisten ja miesten osuutta henkilöstössä kuvaavat luvut osoittavat, että sisämarkkinoiden pääosasto on houkutteleva työympäristö molemmille sukupuolille:

- Siellä pyritään edistämään perhe-elämää suosivaa yhdenvertaista työympäristöä (esim. sisäisten kokousten järjestäminen aikoina, jotka sopivat kaikelle henkilöstölle)

- Siellä suhtaudutaan myönteisesti osa-aikatyöhön sekä naispuolisen että yhä enenevässä määrin miespuolisen henkilöstön osalta.

- Sisämarkkinoiden pääosastossa kannustetaan henkilöstön - ja etenkin naisten - osallistumista johtotehtäviin valmistaville kursseille.

III - Ensisijaiset toimet vuodeksi 2003

Tasa-arvoa koskeva komission työohjelma vuodeksi 2003 rakentuu vuonna 2002 saavutetulle edistykselle, ja siihen sisältyy ennakoivia ja korjaavia toimia, joilla esimerkiksi mukautetaan toimintalinjoja soveltamalla valtavirtaistamisperiaatetta, ja erityistoimia, joilla toteutetaan konkreettisia toimia heikommassa asemassa tai aliedustettuna olevan sukupuolen aseman parantamiseksi eri politiikan aloilla.

Tasa-arvoa koskevassa toimintaohjelmassa sovelletaan kaksitahoista lähestymistapaa: siinä on laaja-alaisia prioriteetteja, joita sovelletaan kaikissa pääosastoissa ja yksiköissä, ja alakohtaisia aloitteita, joita kukin pääosasto ja yksikkö toteuttavat. Näihin kuuluu seuraavaa:

- Tasa-arvonäkökohtien integroiminen poliittisiin aloitteisiin (valtavirtaistaminen)

- Erityistoimet heikommassa asemassa tai aliedustettuna olevan sukupuolen aseman parantamiseksi eri politiikan aloilla.

Seuraavat prioriteettitoimet toteutetaan kaikissa komission yksiköissä:

1. Komissio on nyt vahvistanut yleisen vaikutustenarviointia [5] koskevan lähestymistavan. Näin ollen yhteiskunnan, talouden ja ympäristön kestävään kehitykseen perustuvaa vaikutustenarviointia ryhdytään soveltamaan komissiossa vähitellen vuodesta 2003 kaikkiin tärkeimpiin uusiin aloitteisiin eli niihin, jotka esitellään vuotuisessa toimintastrategiassa tai myöhemmin komission työohjelmassa. Sukupuolivaikutusten arvioinnin pitäisi olla osa yleistä vaikutustenarviointia tulevissa aloitteissa. Nykyisissä vaikutustenarviointia koskevissa ohjeissa ei kuitenkaan mainita nimenomaisesti naisten ja miesten tasa-arvoa; niissä on vain yleinen viittaus sosiaalisiin vaikutuksiin. Yksittäisten pääosastojen tehtävänä on varmistaa, että niiden tekemissä vaikutustenarvioinneissa otetaan huomioon myös sukupuolivaikutukset. Yhtä tärkeää on myös se, että uusien poliittisten aloitteiden vaikutustenarvioinnin jälkeen jatketaan tasa-arvonäkökohtien valtavirtaistamista varsinkin jo käynnissä olevissa poliittisissa aloitteissa osana väli- ja jälkiarviointia.

[5] Komission tiedonanto vaikutustenarvioinnista, KOM(2002) 276 lopullinen, ks. seuraava verkkosivu: http://europa.eu.int/comm/press_room/ presspacks/pdf/276-4en.pdf

2. Koska sukupuolivaikutukset huomioon ottava toimien suunnittelu ja arviointi edellyttää tietojen eriyttämistä sukupuolen mukaan eri toiminta-aloilla, kaikki komission yksiköt keräävät sukupuolittain eriytettyjä tietoja ja erittelevät järjestelmällisesti sukupuolittain kaikki asiaan liittyvät tilastot. Kaikki yksiköt kehittävät edelleen indikaattoreita, joiden avulla voidaan arvioida tasa-arvon edistymistä niiden toiminta-alalla. Interaktiivista politiikan suunnittelua koskevan aloitteen (C(2001) 1014, 3.4.2001) ansiosta komission yksiköt voivat kerätä ja käsitellä tietoja sidosryhmien kannoista kahden Internet-pohjaisen välineen kautta (IPM-tietokanta, johon syötetään tietoja nykyisistä eurooppalaisista verkostoista, ja mekanismi jäsennettyjä online-kuulemisia varten). Kaikki tiedot on myös eritelty sukupuolen mukaan.

3. Edelleen on huomattavaa tarvetta lisätä tietoisuutta tasa-arvoasioista komission yksiköissä ja antaa komission henkilöstölle koulutusta menetelmistä, joilla voidaan arvioida eri toimien vaikutukset naisiin ja miehiin ja sisällyttää tasa-arvonäkökohdat poliittiseen suunnittelu- ja täytäntöönpanoprosessiin. Kunkin pääosaston ja yksikön on näin ollen sisällytettävä tasa-arvon valtavirtaistamismoduuleja henkilöstön koulutussuunnitelmaan kaikilla tasoilla mutta eritoten johtotasolla. Tämä voidaan toteuttaa erityisinä tasa-arvoa tai valtavirtaistamista koskevina koulutusjaksoina tai yleisinä koulutusmoduuleina.

IV - Sukupuolten tasapaino komiteoissa

Komissio on sitoutunut saavuttamaan naisten ja miesten tasapuolisen edustuksen erityisesti komiteoissaan ja asiantuntijaryhmissään 19. kesäkuuta 2000 tehdyn päätöksen 2000/407/EY [6] mukaisesti. Päätös on tulosta naisten ja miesten tasapuolisesta osallistumisesta päätöksentekoon vuonna 1996 annetusta neuvoston suosituksesta [7]. Komission päätöksessä tasapuolisen edustuksen parantamisesta komiteoissa ja asiantuntijaryhmissä asetetaan vähimmäistavoitteeksi, että naisten ja miesten osallistumisosuus olisi vähintään 40 prosenttia.

[6] Komission päätös naisten ja miesten tasapuolisesta osallistumisesta komission perustamien komiteoiden ja asiantuntijaryhmien toimintaan, EYVL L 154, 27.6.2000, s. 34-35.

[7] Neuvoston suositus 96/694/EY, annettu 2. joulukuuta 1996, naisten ja miesten tasapuolisesta osallistumisesta päätöksentekoon, EYVL L 319, 10.12.1996, s. 11-15.

Päätöstä sovelletaan komission nykyisiin ja uusiin komiteoihin ja työryhmiin, ja se koskee kaikkia jäseniä riippumatta siitä, onko nimityksen tehnyt komissio vai onko heidät nimetty edustamaan jäsenvaltiota tai jotakin organisaatiota. Nimittämiensä jäsenten osalta komissio pyrkii tasapuoliseen edustukseen korvatessaan jäseniä (tai nimityskauden päättyessä) pyytämällä ehdotusta, jossa kuhunkin vapaaseen paikkaan esitetään neljää ehdokasta, jotka edustavat molempia sukupuolia. Muiden tahojen nimeämien edustajien osalta tasapuolisesta edustuksesta muistutetaan nimeämisen yhteydessä.

Komission asiantuntijaryhmiä koskeva ensimmäinen tarkastelu tehtiin vuonna 2000 ja toinen vuonna 2001. Kolmas tarkastelu, joka koski kaikkia komission komiteoita ja asiantuntijaryhmiä, tehtiin vuonna 2002. Näiden perusteella voidaan hahmotella jonkinlaista suuntausta.

>TAULUKON PAIKKA>

Vuoden 2002 tarkastelun tulokset osoittavat, että edellisiin vuosiin verrattuna naisten määrä komiteoissa ja asiantuntijaryhmissä on lisääntynyt hieman. Suuntaus on myönteinen, mutta on ikävä huomata, että naisten määrän kasvu johtuu muiden tahojen nimeämien naisten lisääntymisestä, kun taas komission nimittämien jäsenten osalta tilanne on heikentynyt. On siis selvää, että tarvitaan jatkuvia ja tehostettuja toimia, jotta päästään vähimmäistavoitteeseen eli naisten ja miesten 40 prosentin osuuteen. Etenkin aloilla, joilla naisten osallistumisaste on laskenut, tarvitaan erityistoimia.

Tulokset vaihtelevat eri yksiköiden välillä. Vuonna 2002 sukupuolten tasapaino oli saavutettu kuuden pääosaston komiteoissa: kehitysyhteistyön, laajentumisasioiden, koulutuksen ja kulttuurin, terveys- ja kuluttaja-asioiden sekä ulkosuhteiden pääosastoissa ja EuropeAid-yhteistyötoimistossa.

Edistystä seurataan ja siitä raportoidaan edelleen sukupuolten tasa-arvoa koskevan yhteisön puitestrategian työohjelmien puitteissa.

>VIITTAUS KAAVIOON>